**Fjala e Kryetares së Gjykatës Kushtetuese znj. Vitore Tusha në konferencën shkencore me temë: “Këshilli i Shtetit për zhvillimin e së drejtës në Shqipëri (1929-1944), Fakulteti e Drejtësisë, Tiranë, më 24 nëntor 2022.**

*E nderuar, Dekane e Fakultetit të Drejtësisë, znj. Dorina Hoxha,*

*E nderuar, Kryetare e Komisionit për Çështjet Ligjore, Administratën Publike dhe të Drejtat e Njeriut të Kuvendit të Shqipërisë,*

*Të nderuar pjesëmarrës, pedagogë,*

*Të dashur studentë!*

Në radhë të parë, më lejoni të përgëzoj organizatorët e kësaj Konference që bënë të mundur dhe sollën në këtë sallë bashkësinë e akademikëve, profesionistëve, pse jo edhe studentëve për diskutimin e çështjeve të tilla kaq të veçanta, por edhe të rëndësishme të historisë së shtetit shqiptar.Shpresoj që kjo Konferencë të kontribuojë në rritjen e njohurive të etapave të ndryshme të zhvillimit të historisë të së drejtës në shtetin tonë.

110 – Vjetori i Pavarësisë së vendit na kujton gjithmonë se përpjekjet për krijimin e shtetit të së drejtës në Shqipëri kanë nisur shumë vite më parë. Aktet kushtetuese të kohës ishin me karakter provizor dhe në pritje të zgjidhjes përfundimtare të formës së regjimit. Megjithatë, ka pasur përpjekje serioze për të krijuar një legjislacion modern dhe për ta zbatuar atë.

Hartimi i këtij legjislacioni u bë nga një numër i vogël juristësh, të organizuar në një Komision që quhej Ligjpërgatitës, i cili në një periudhë shumë të shkurtër realizoi një punë të jashtëzakonshme. Bazuar dhe në traditën otomane, si edhe në modelin italian dhe atë francez që po ndiqej në vendin tonë, ligjvënësit e kohës menduan të organizonin një institucion të veçantë, siç ishte Këshilli i Shtetit.

Në këtë aspekt, një sërë punimesh kanë “ndriçuar” pjesë të rëndësishme të përpjekjeve për hartimin e akteve kushtetuese të mirëfillta, si edhe të një legjislacioni modern, ku përfshihen kodet penale, civile, shtojca e dytë e procedurës civile, ligji për organizimin e drejtësisë etj., të periudhës rreth para një shekulli, por njohuritë tona janë shumë të kufizuara kur vjen puna te kompetencat dhe veprimtaria e Këshillit të Shtetit, roli i të cilit ka qenë i rëndësishëm në shtetin shqiptar.

Besoj Konferenca e sotme dhe temat shumë interesante që do të prezantohen synojnë që t’i kthejnë përgjigje edhe çështjeve të tilla që lidhen me nivelin kushtetues të Këshillit të Shtetit ose kompetencat dhe fusha e veprimit të këtij organi.

Në fjalën time përshëndetëse dua të ndalem vetëm pak në kontributin që ka dhënë Këshilli i Shtetit në fillesat e së drejtës kushtetuese. Ky institucion ishte i pari në historinë e së drejtës në Shqipëri, të cilit iu njoh ligjërisht e drejta për të dhënë mendime paraprake në fushën e së drejtës kushtetuese. Kështu, ligji i datës 16 mars 1929, në nenin 7 të tij parashikonte: *“Këshilli Shtetit, gjithashtu, ka për detyrë t’i bëjë të njohur si “fuqisë” ekzekutive ashtu dhe “fuqisë” legjislative mendimin e vetë për abrogimin ose ndryshimin pjesërisht ose tërë të ligjeve dhe të rregulloreve që nuk përshtaten ma me zakonet e vendit ose* ***parimet konstitucionale*** *ose që prezantojnë* ***konfuzione e kundërshtime me ligjet e tjera që janë në fuqi****, dhe që shfaqin nevojën me u akordu e me u harmonizu me* ***parimet drejtësore****, administrative, ekonomike, tregtare, financiare dhe sociale.”.*

Përmbajtja e kësaj dispozite na tregon se Këshilli i Shtetit ngarkohej me ruajtjen dhe zhvillimin e konstitucionalizmit dhe veçanërisht me ato parime që lidhen me shtetin e së drejtës dhe sigurisë juridike në Shqipëri. Bazuar në këto parashikime, Këshilli i Shtetit kontributin më të madh në zhvillimin e së drejtës kushtetuese e ka dhënë në kuadër të kompetencave të tij këshillimore, në dhënien e mendimit për hartimin e ligjeve dhe akteve nënligjore ku në çdo rast, përpiqej që këto akte të ishin në përputhje me ligjin themelor të vendit.

Një tjetër kompetencë që Këshilli i Shtetit ka kontribuar në fushën e së drejtës kushtetuese, ka qenë kur jepte mendim në rastet e kërkesave të institucioneve të ndryshme, për çështje të ndryshme.

Për sa u përket marrëdhënieve institucionale, Këshilli i Shtetit ka trajtuar pozitën e kreut të shtetit, Kryeministrit, ministrave, marrëdhëniet midis tyre, si edhe me parlamentin, por edhe raportin me organe të tjera të pavarura, përfshirë edhe Këshillin Kontrollues të Financave (pararendësja e Kontrollit të Lartë të Shtetit). Një kontribut të veçantë ka pasur jurisprudenca e Këshillit të Shtetit edhe për sa i përket organizimit dhe pavarësisë së pushtetit gjyqësor.

Nga ky institucion, për herë të parë, në mënyrë konseguente dhe shkencore, janë përpunuar edhe parimet për respektimin e hierarkisë së akteve normative, duke përcaktuar vendin dhe fuqinë e tyre në sistemin juridik të vendit, si dhe ka elaboruar në jurisprudencën e tij dhe të drejta të tilla, si: dinjiteti njerëzor, liria e shprehjes, liria e tubimeve, e drejta për t’u organizuar, liria e besimit fetar, e drejta për arsim dhe e drejta e pronës.

Sot, pas shumë vitesh, vihet re se shumë prej parimeve dhe instituteve të trajtuara dhe zhvilluara kohët e sotme nga Gjykata Kushtetuese i gjejnë fillesat e tyre në vendimmarrjet e Këshillit të Shtetit.

Ky institucion funksionoi edhe gjatë Luftës së Dytë botërore, ku pavarësisht situatës në të cilën ndodhej vendi, përsëri vërehet kujdesi për ruajtjen e parimeve kushtetuese.

Është rasti të përmend një nga vendimet e fundit të Këshillit të Shtetit (gusht 1944), ku me gjithë kaosin dhe rrezikshmërinë që shfaqej në atë kohë, ky institucion u shpreh “*që nga ana e ligjvënësit, nuk mundet kurrsesi që të miratohen norma penale me dënime fikse, por ligjvënësi duhet gjithmonë të hartojë norma dhe parime që i mundësojnë gjykatave individualizimin e dënimeve*”. 53 vjet më vonë, Gjykata Kushtetuese e Shqipërisë, në vitin 1997, një tjetër kohë kaosi dhe rreziku, mbajti të njëjtin qëndrim, duke i konsideruar dënimet fikse si antikushtetuese.

E drejta, përfshirë edhe të drejtën kushtetuese, nuk është një produkt i një kohe të caktuar, por përpjekje dhe produkt i brezave që kanë vepruar dhe punuar në kohë të ndryshme. Përpos interesit akademik për të hedhur më shumë dritë për këtë pjesë të rëndësishme të historisë së shtetit tonë, trajtimi dhe hulumtimi që keni realizuar, ndihmon në njohjen e traditës së vendit tonë dhe na njeh me përpjekjet e juristëve dhe paraardhësve tanë për krijimin dhe ruajtjen e shtetit të së drejtës. Ruajtja e identitetit tonë kërkon një kujdes të posaçëm në epokën e globalizimit, me qëllim ruajtjen e kulturave dhe traditave të vjetra historike të shtetit shqiptar.

Besoj ky është edhe objektivi i organizatorëve të kësaj Konference.

Ndaj, duke shprehur edhe njëherë falënderimin për ftesën tuaj për pjesëmarrje, i uroj kësaj Konference punime të mbara!

Ju faleminderit!